CELEX: 
Language: lv
Date: 2018-07-09 00:00:00
Title: KOMISIJAS DELEĢĒTĀ REGULA (ES) …/.. ar ko groza Eiropas Parlamenta un Padomes Regulas (ES) Nr. 211/2011 par pilsoņu iniciatīvu III pielikumu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Regulas (ES) Nr. 211/2011 16. pantā Komisija ir pilnvarota, izmantojot deleģētos aktus saskaņā ar 17. pantu un ievērojot 18. un 19. panta nosacījumus, pieņemt regulas pielikumu grozījumus, ievērojot attiecīgos regulas noteikumus.
            
            
               Regulas 5. panta 1. punktā paredzēts, ka pilsoņu iniciatīvu organizatori paziņojumu par atbalstu savākšanai no parakstītājiem izmanto vienīgi veidlapas, kas atbilst regulas III pielikumā dotajiem paraugiem. Saskaņā ar šīm veidlapām, parakstītājiem ir jānorāda dažādi dati atkarībā no viņu izcelsmes dalībvalsts (parakstītāja dzīvesvietas dalībvalsts vai valstspiederības dalībvalsts). 
            
            
               Veidlapas ietver paziņojumu par personas datu aizsardzību, kas informē parakstītājus par to, kā tiks apstrādāti viņu personas dati. Šis dokuments atsaucas uz Direktīvu 95/46/EK un prasībām, kas izriet no šīs direktīvas.
            
            
               Ar Regulu (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti (Vispārīgā datu aizsardzības regula) tiek atcelta Direktīva 95/46/EK. To sāka piemērot 2018. gada 25. maijā.
            
            
               Vispārīgās datu aizsardzības regulas 94. pants paredz, ka atsauces uz Direktīvu 95/46/EK jāsaprot kā atsauces uz Regulu (ES) 2016/679. 
            
            
               Vispārīgās datu aizsardzības regulas 13. pantā definēta informācija, kas jāsniedz gadījumos, kad no datu subjekta tiek ievākti personas dati.
            
            
               Komisijai ir jāpieņem šis akts nolūkā grozīt paziņojumu par personas datu aizsardzību, kas iekļauts paziņojuma par atbalstu veidlapu paraugos, lai pielāgotu tos Vispārīgās datu aizsardzības regulas noteikumiem. 
            
            
            
               Grozījumu mērķis ir nodrošināt datu subjektiem:
            
            
               a) atjauninātas atsauces uz piemērojamo personas datu aizsardzības tiesisko regulējumu un
            
            
               b) papildu informāciju, kas datu pārzinim jāsniedz gadījumos, kad no datu subjektiem ievāc personas datus, kā paredzēts Vispārīgās datu aizsardzības regulas 13. pantā. 
            
            
               Šī informācija ietver sarakstu ar datu subjekta tiesībām saistībā ar tā datu apstrādi, informāciju par tiesībām iesniegt sūdzību uzraudzības iestādē, atsauci uz datu pārziņa (organizatoru) un to datu aizsardzības speciālista (ja tāds ir) kontaktinformāciju, to kompetento valsts iestāžu kontaktinformāciju, kuras saņems un apstrādās personas datus, un valsts datu aizsardzības iestāžu kontaktinformāciju.  
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Sabiedriska apspriešana, ietekmes novērtējums un akta projekta publicēšana ieinteresēto personu atsauksmju saņemšanai netika uzskatīta par vajadzīgu, ņemot vērā ierobežoto rīcības brīvību, kas Komisijai ir attiecībā uz konkrētajiem grozījumiem. Komisijai ir pienākums grozīt III pielikumu, lai pielāgotu regulu jaunajam datu aizsardzības tiesiskajam regulējumam, proti, Vispārīgās datu aizsardzības regulas noteikumiem, ar kuru no 2018. gada 25. maija atcēla un aizstāja Direktīvu 95/46/EK.
            
            
               Ar Komisijas ekspertu grupas par pilsoņu iniciatīvu starpniecību notika apspriešanās ar dalībvalstīm. To viedokļi ir ņemti vērā šajā deleģētajā aktā. Eiropas Parlamenta eksperti piedalījās attiecīgajā Komisijas ekspertu grupas sanāksmē, un tiem ir nodrošināta pilnīga informācija un dokumentācija par sanāksmi saskaņā ar Pamatnolīgumā par Eiropas Parlamenta un Eiropas Komisijas attiecībām paredzēto īpašo kārtību. 
            
            
               3.DELEĢĒTĀ AKTA JURIDISKIE ASPEKTI
            
            
               Ar šo aktu tiek grozīts Regulas (ES) Nr. 211/2011 III pielikuma A daļā un B daļā iekļautais paziņojums par personas datu aizsardzību. 
            
         
         
            
               Aktā paredzēts, ka personas dati, kas tiek sniegti paziņojumu par atbalstu veidlapā ierosinātās iniciatīvas organizatoriem, tiks izmantoti tikai konkrētās iniciatīvas atbalstam un darīti pieejami kompetentajām valsts iestādēm, un šīs iestādes tos apstrādās, lai verificētu un sertificētu derīgo paziņojumu par atbalstu skaitu, kas saņemti attiecībā uz attiecīgo pilsoņu iniciatīvu saskaņā ar Regulas (ES) Nr. 211/2011 8. pantu. Kā paredzēts Vispārīgās datu aizsardzības regulas III nodaļā, tajā noteikts arī tas, ka datu subjekti ir tiesīgi pieprasīt organizatoriem piekļuvi saviem personas datiem, šo datu labošanu, dzēšanu vai apstrādes ierobežošanu. 
            
            
               Saskaņā ar Regulas (ES) Nr. 211/2011 9. pantu akts arī paredz, ka organizatoru glabāto paziņojumu par atbalstu un visu to kopiju saglabāšanas periods ir ne vairāk kā 18 mēneši pēc ierosinātās pilsoņu iniciatīvas reģistrācijas datuma vai viens mēnesis pēc minētās iniciatīvas iesniegšanas Komisijai atkarībā no tā, kurš datums ir agrāk. Tos var saglabāt ilgāk par šiem minētajiem laikposmiem administratīvu vai juridisku procedūru gadījumā uz laiku, kas nepārsniedz vienu nedēļu pēc minēto procedūru pabeigšanas datuma. Neskarot jebkādus citus administratīvās vai tiesiskās aizsardzības līdzekļus, katram datu subjektam ir tiesības iesniegt sūdzību datu aizsardzības iestādē, jo īpaši tajā dalībvalstī, kurā ir viņa pastāvīgā dzīvesvieta, darbavieta vai iespējamā pārkāpuma izdarīšanas vieta, ja datu subjekts uzskata, ka viņa personas datu apstrāde pārkāpj Vispārīgo datu aizsardzības regulu.
            
            
               Aktā arī sniegtas atsauces uz datu pārziņu (organizatoru) kontaktinformāciju, ar kuriem var sazināties, izmantojot reģistrēto kontaktpersonu informāciju, kā norādīts paziņojuma par atbalstu veidlapā; datu aizsardzības speciālista (ja tāds ir) kontaktinformāciju, kura ir pieejama iniciatīvas tīmekļa vietnē Eiropas Komisijas reģistrā, kā paredzēts paziņojuma par atbalstu veidlapā; tās kompetentās valsts iestādes kontaktinformāciju, kura saņems un apstrādās personas datus, un valsts datu aizsardzības iestāžu kontaktinformāciju, kas ir pieejama tīmekļa vietnē 
               
                  http://ec.europa.eu/citizens-initiative/public/data-protection
               
               .
            
            
               KOMISIJAS DELEĢĒTĀ REGULA (ES) …/..
            
            
               (9.7.2018),
            
            
               ar ko groza Eiropas Parlamenta un Padomes Regulas (ES) Nr. 211/2011 par pilsoņu iniciatīvu III pielikumu 
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2011. gada 16. februāra Regulu (ES) Nr. 211/2011 par pilsoņu iniciatīvu
                  1
                un jo īpaši tās 16. pantu, 
            
            
               tā kā:
            
            
               (1)Regulas (ES) Nr. 211/2011 5. panta 1. punktā paredzēts, ka pilsoņu iniciatīvu organizatori paziņojumu par atbalstu savākšanai no parakstītājiem izmanto tikai tādas veidlapas, kas atbilst minētās regulas III pielikumā dotajiem paraugiem.
            
            
               (2)Paziņojumu par atbalstu veidlapās ir iekļauts paziņojums par personas datu aizsardzību, kurā sniegta informācija par to, kā var tikt apstrādāti parakstītāju personas dati un kādas ir parakstītāju kā datu subjektu tiesības. Paziņojums par personas datu aizsardzību atsaucas uz atcelto Eiropas Parlamenta un Padomes Direktīvu 95/46/EK
                  2
               . 
            
            
               (3)Direktīva 95/46/EK tika atcelta ar Regulu (ES) 2016/679
                  3
               . Regulu (ES) 2016/679 sāka piemērot 2018. gada 25. maijā.
            
            
               (4)Regulas (ES) 2016/679 13. pantā noteikta informācija, kas datu pārzinim jāsniedz datu subjektam personas datu ieguves brīdī gadījumos, kad no datu subjekta tiek ievākti personas dati. Šāda informācija turpmāk būtu jāsniedz paziņojuma par atbalstu veidlapas modeļa paziņojumā par personas datu aizsardzību.
            
            
               (5)Saskaņā ar Regulas (ES) 2016/679 94. pantu atsauces uz atcelto Direktīvu 95/46/EK ir jāsaprot kā atsauces uz Regulu (ES) 2016/679. Skaidrības, juridiskās noteiktības un pārredzamības iemeslu dēļ būtu jāatjaunina atsauce paziņojumā par personas datu aizsardzību. 
            
            
               (6)Tāpēc Regulas (ES) Nr. 211/2011 III pielikums būtu attiecīgi jāgroza.
            
            
               (7)Saskaņā ar Eiropas Parlamenta un Padomes Regulas (EK) Nr. 45/2001
                  4
                28. panta 2. punktu ir notikusi apspriešanās ar Eiropas Datu aizsardzības uzraudzītāju,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) Nr. 211/2011 III pielikumu groza šādi:
            
         
         
            
               (1)paziņojuma par personas datu aizsardzību tekstu, kas norādīts paziņojuma par atbalstu veidlapas paraugā A daļas beigās, tiek aizstāts ar šādu:
            
            
               “Paziņojums par personas datu aizsardzību. Saskaņā ar Vispārīgo datu aizsardzības regulu jūsu personas dati šajā veidlapā tiks izmantoti tikai iniciatīvas atbalstam un darīti pieejami kompetentajām valsts iestādēm verifikācijas un sertifikācijas vajadzībām. Jums ir tiesības pieprasīt šīs iniciatīvas organizatoriem piekļuvi saviem personas datiem, šo datu labošanu, dzēšanu vai apstrādes ierobežošanu. 
            
            
               Organizatori jūsu datus glabās ne ilgāk kā 18 mēnešus pēc ierosinātās pilsoņu iniciatīvas reģistrācijas datuma vai vienu mēnesi pēc minētās iniciatīvas iesniegšanas Komisijai atkarībā no tā, kurš datums ir agrāk. Tos var saglabāt ilgāk par šiem minētajiem laikposmiem administratīvu vai juridisku procedūru gadījumā uz laiku, kas nepārsniedz vienu nedēļu pēc minēto procedūru pabeigšanas datuma.
            
            
               Neskarot jebkādus citus administratīvos vai tiesiskās aizsardzības līdzekļus, jums ir tiesības iesniegt sūdzību datu aizsardzības iestādē, jo īpaši tajā dalībvalstī, kurā ir jūsu pastāvīgā dzīvesvieta, darbavieta vai iespējamā pārkāpuma izdarīšanas vieta, ja uzskatāt, ka jūsu personas dati ir apstrādāti nelikumīgi.
            
            
               Pilsoņu iniciatīvas organizatori ir datu pārziņi Vispārīgās datu aizsardzības regulas nozīmē, un ar viņiem var sazināties, izmantojot šajā veidlapā sniegto informāciju. 
            
            
               Datu aizsardzības speciālista (ja tāds ir) kontaktinformācija ir pieejama šajā veidlapā norādītajā šīs iniciatīvas tīmekļa vietnē Eiropas Komisijas reģistrā.
            
            
               Tās valsts iestādes kontaktinformāciju, kura saņems un apstrādās jūsu personas datus, un valsts datu aizsardzības iestāžu kontaktinformāciju var skatīt: 
               
                  http://ec.europa.eu/citizens-initiative/public/data-protection
               
               .”;
            
            
               (2)paziņojuma par personas datu aizsardzību tekstu, kas norādīts paziņojuma par atbalstu veidlapas paraugā B daļas beigās, tiek aizstāts ar šādu:
            
            
               “Paziņojums par personas datu aizsardzību. Saskaņā ar Vispārīgo datu aizsardzības regulu jūsu personas dati šajā veidlapā tiks izmantoti tikai iniciatīvas atbalstam un darīti pieejami kompetentajām valsts iestādēm verifikācijas un sertifikācijas vajadzībām. Jums ir tiesības pieprasīt šīs iniciatīvas organizatoriem piekļuvi saviem personas datiem, šo datu labošanu, dzēšanu vai apstrādes ierobežošanu. 
            
            
               Organizatori jūsu datus glabās ne ilgāk kā 18 mēnešus pēc ierosinātās pilsoņu iniciatīvas reģistrācijas datuma vai vienu mēnesi pēc minētās iniciatīvas iesniegšanas Komisijai atkarībā no tā, kurš datums ir agrāk. Tos var saglabāt ilgāk par šiem minētajiem laikposmiem administratīvu vai juridisku procedūru gadījumā uz laiku, kas nepārsniedz vienu nedēļu pēc minēto procedūru pabeigšanas datuma.
            
            
               Neskarot jebkādus citus administratīvos vai tiesiskās aizsardzības līdzekļus, jums ir tiesības iesniegt sūdzību datu aizsardzības iestādē, jo īpaši tajā dalībvalstī, kurā ir jūsu pastāvīgā dzīvesvieta, darbavieta vai iespējamā pārkāpuma izdarīšanas vieta, ja uzskatāt, ka jūsu personas dati ir apstrādāti nelikumīgi.
            
            
               Pilsoņu iniciatīvas organizatori ir datu pārziņi Vispārīgās datu aizsardzības regulas nozīmē, un ar viņiem var sazināties, izmantojot šajā veidlapā sniegto informāciju. 
            
            
               Datu aizsardzības speciālista (ja tāds ir) kontaktinformācija ir pieejama šajā veidlapā norādītajā šīs iniciatīvas tīmekļa vietnē Eiropas Komisijas reģistrā.
            
            
               Tās valsts iestādes kontaktinformāciju, kura saņems un apstrādās jūsu personas datus, un valsts datu aizsardzības iestāžu kontaktinformāciju var skatīt: 
               
                  http://ec.europa.eu/citizens-initiative/public/data-protection
               
               .”.
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 9.7.2018
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 65, 11.3.2011., 1. lpp. 
               
               
                  
                     (2)
                  
                        Eiropas Parlamenta un Padomes Direktīva 95/46/EK (1995. gada 24. oktobris) par personu aizsardzību attiecībā uz personas datu apstrādi un šādu datu brīvu apriti (OV L 281, 23.11.1995., 31. lpp.).
               
               
                  
                     (3)
                  
                        Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).
               
               
                  
                     (4)
                  
                        Eiropas Parlamenta un Padomes Regula (EK) Nr. 45/2001 (2000. gada 18. decembris) par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 008, 12.1.2001., 1. lpp.).